Nú eru fjórir dagar þangað til Liverpool spila sinn mikilvægasta leik í heil þrjú ár í Evrópukeppni á Anfield . Mótherjarnir að þessu sinni eru þýska liðið Bayer Leverkusen , sem við munum eftir frá því fyrir þremur árum . Þá unnum við þá 1 - 0 á Anfield en töpuðum síðan 4 - 2 á Bay Arena í Leverkusen og féllum út úr keppni . Þannig að við eigum harma að hefna gegn þessu liði í þetta sinn . Eftir að Ríkissjónvarpið ákvað að hætta sýningum á þýska boltanum þá hefur maður lítið sem ekkert séð til deildarkeppninnar þar í landi í vetur , og er það miður þar sem svo virðist sem deildin þar í landi sé æsispennandi . Þegar þetta er skrifað eru 21 umferð búnar og Bayern Munchen og Schalke eru saman á toppnum , með 41 stig hvor . Ríkjandi meistarar Werder Bremen eru þar næstir með 37 stig og síðan koma Herta Berlín í fjórða sætinu með 36 stig . Stuttgart og Bayer Leverkusen eru síðan saman í 5. - 6. sætinu með 35 stig , sex stigum frá toppnum , og ljóst er að Leverkusen-menn eiga langa baráttu fyrir höndum að komast aftur í Meistaradeildina að ári . Þeir eru því ekkert ósvipað staddir í sinni deild og við erum í okkar . Í Meistaradeildinni hafa Leverkusen-menn hins vegar farið á kostum í vetur . Þeir unnu sinn riðil nokkuð örugglega , þar sem hæst bar 3 - 0 stórsigur á stórliði Real Madríd í Leverkusen . Þá náðu þeir 0 - 0 jafntefli við Madríd á útivelli og unnu svo m.a. báða leiki sína við Roma frá Ítalíu – en í sigrinum í Rómarborg skoraði Dimitar Berbatov eitt allra flottasta mark sem ég hef séð skorað í langan tíma . Þeir sem þurfa að rifja upp hver Dimitar Berbatov er , þá skoraði hann gegn okkur í útileiknum fyrir þremur árum , auk þess sem hann skoraði bæði mörkin í 2 - 0 sigri Búlgara á Íslendingum á Laugardalsvellinum í september sl . Að mínu mati er Berbatov einn besti ungi framherjinn í Evrópu í dag : hann skoraði einhver 4 - 5 mörk í riðlinum þeirra í Meistaradeildinni í haust og hefur til þessa skorað 14 mörk í 21 leikjum fyrir Leverkusen í þýsku Búndesligunni . Þannig að þótt þeir séu gerólíkir leikmenn held ég að það megi alveg hugsa sér Berbatov sem þeirra Baros , sá sem þeir treysta á til að skora mörkin . Reyndar er helsti styrkleikur Leverkusen bara sóknarleikurinn almennt . Auk Berbatov skarta þeir tveim frábærum framherjum til viðbótar : Brasilíumaðurinn Franca er kannski frægari fyrir villtan hárvöxt en fótbolta en hann er engu að síður búinn að skora 16 mörk fyrir þá í deildinni í vetur , sem er ekki slæmt fyrir þriðja kost í framherjastöðuna . Þeirra annar framherji , og sá sem er reglulega við hlið Berbatov í framlínunni , heitir Andrej Voronin og er Rússi . Hann er búinn að skora 14 mörk eins og Franca . Ég veit ekki til þess að neinn þessara þriggja sé meiddur , þannig að ljóst er að varnarmenn okkar munu hafa nóg fyrir stafni gegn Leverkusen í næstu viku . Að öðrum kosti er vörnin þeirra stærsti kostur . Þar eru margir fjölreyndir menn sem við könnumst vel við frá því fyrir þremur árum . Fyrirliðinn Jens Nowotny er margreyndur þýskur landsliðsmaður , Diego Placente er einnig reyndur bakvörður og Brasilíumaðurinn Roque Júnior , sem var hræðilegur með Leeds í fyrra og AC Milan árið þar áður , er víst að spila eitt sitt besta tímabil á ferlinum í vetur fyrir Leverkusen . Hann þarf að fylla í stórt skónúmer , þar sem hann kom til liðsins í stað snillingsins Lúcio sem fór til Bayern Munchen síðasta sumar . Á miðjunni hafa þeir síðan tappa eins og Carsten Ramelow , Clemens Fritz og Marko Babic til að stjórna umferðinni á meðan kantmennirnir Bernd Schneider og Robson Ponte hafa verið skæðir í vetur . Þannig að þetta lið er mjög vel balancerað og er held ég almennt talið miklu líklegra en Liverpool í þessu einvígi . Hvaða möguleika eigum við þá ? Að mínu mati felst lykillinn að því að sigra þetta Leverkusen-lið í því að gera lítið úr sóknarhættu þeirra . Ef okkur tekst að stöðva framherjana þeirra og sóknarmiðjumennina – þá sérstaklega Bernd Schneider sem er mjööög góður – þá förum við langa leið með að sigra þetta lið . Ég á von á því að við náum að hafa stjórn á þeim á Anfield , þótt Gerrard vanti á miðjuna , en það verður því mikið erfiðara að stöðva þá í Þýskalandi þar sem Bay Arena-völlurinn er þekktur fyrir mikla stemningu . Leverkusen-menn spila jafnan betur á heimavelli og verða stórhættulegir þar . Fyrir þremur árum unnum við þá 1 - 0 í fyrri leik á Anfield , sem margir myndu eflaust sætta sig við í dag . Það er fínt að halda hreinu á heimavelli og að fara með sigur í seinni leik . En þá fengum við á okkur heil 4 mörk í seinni leiknum , eitthvað sem einfaldlega má ekki gerast í þetta sinn ef við ætlum okkur áfram . Ég mun hita betur upp fyrir leikinn eftir helgina en ég verð að viðurkenna að ég hlakka til að sjá þetta einvígi – ég spái því að þeir mæti með varnaruppstillingu á Anfield og freisti þess að Berbatov & Co. nái að lauam inn einu marki . Þannig að í næstu viku gætum við verið að pressa mikið og reyna að skora mark / mörk til að eiga í veganesti fyrir útileikinn . Á Bay Arena-vellinum býst ég síðan við styrjöld , þar sem þeir munu mæta af fullum sóknarþunga og reyna að kála okkur með frábærum sóknarmönnum og mörgum mörkum – eins og Real Madríd fengu að reyna í haust . Mig hlakkar bara til næstu viku . 16 - liða Úrslit Meistaradeildar Evrópu er ekki eitthvað sem við ættum að taka sem sjálfsagðan hlut og því verður gaman að sjá okkar menn spreyta sig á þessari prófraun . 🙂 Ekki gleyma því að þegar að þeir spiluðu gegn okkur í fyrra voru þeir með Ballack , Zé Roberto og Lúcio ásamt lykilmönnum liðsins í dag . Á samt von á skemmtilegur og erfiðum leik , Berbatoz er búinn að vera í stuði í CL í vetur og Franca getur verið mjög skæður leikmaður og Schneider var einn besti kantari í heiminum ( orðinn 32 í dag að ég held ) . Leiðrétt : Leverkusen gerði aðeins jafntefli við Róm í Rómarborg , en það breytir því ekki að markið sem Berbatov skoraði í þeim leik var frábært . Einnig leiðrétt : Andrej Voronin er Úkraínumaður , ekki Rússi . Að gefnu tilefni : ég henti út ummælum þar sem bent var af mikilli illkvittni og á hálf ömurlegan hátt á fyrri villuna af þessum tveimur , sem og reiðisvar mitt við þeim ummælum . Mig langar að minna alla þá sem hafa eitthvað um greinarnar okkar Einars að segja á regluna okkar : > Við áskiljum okkur allan rétt til að eyða út ummælum , sem eru á einhvern hátt móðgandi , hvort sem það er gagnvart okkur sjálfum eða öðrum . Þetta á sérstaklega við um nafnlaus ummæli . Vinsamlegast hafið þetta í huga . Mér finnst í lagi þegar fólk bendir á staðreyndavillur hjá mér , en það er óþarfi að þykjast vera betri en ég eða þykjast hafa gert mig að fífli með því að finna eina villu í 1000 - orða texta . Einnig , ef menn telja sig geta gert betur þá er hverjum sem er frjálst að stofna aðra bloggsíðu um Liverpool . Já , ég náði að sjá þetta komment , en missti af reiðisvarinu þínu Kristján . Ég ætlaði að svara þessu og benda á að það er í fínu lagi að benda á staðreyndavillur í texta okkar , en fullkominn óþarfi að vera með einhverja stæla þegar það er gert . Það hjálpar engum . : confused : Ég var að velta fyrir mér fréttinni sem þið komuð með Stevie G. Afhverju engin annar fréttarmiðill kom með fréttina á sína síðu . Maður nennir ekki að vera með einhverjar samsæris kenningar en hver er tilgangur að tala alltaf um þegar Stevie á að fara til Chelski en aldrei þegar Stevie er ánægðu hjá Liverpool ? Maður spyr sig ? Hehe Daði , mér fannst einmitt mjög erfitt að finna “ réttar ” tölur yfir markafjölda framherjanna þriggja . Studdist á endanum við þessa síðu hér fyrir markaskorun , þar sem segir að Berbatov sé með 16 mörk og Franca með 14 . Ekkert minnst á Voronin samt , en á opinberu síðu Leverkusen stendur að hann sé einnig með 14 mörk í vetur . Mjög skrýtið , en ég ákvað að nota þessar upplýsingar samt . Aðalmálið er samt það að þeir hafa þrjá mjög , mjög sterka framherja sem gætu gert útaf við okkur . Svipað og ef við gætum mætt til leiks með Morientes , Baros og Cissé … en því miður verður Baros einn að axla ansi þunga og mikla byrði fyrir okkur . Takk Kristján fyrir frábæran pistil og fróðleik um Leverkusen . Það er búið að vera ljóst í mínum huga lengi að við erum “ underdogs ” í þessum viðureignum við þýska stálið . Hvað þá núna þegar Gerrard og Alonso eru ekki með á miðjunni . En stundum er gott að vera ólíklegra liðið . Það getur þjabbað mönnum saman . Ég er ótrúlega spenntur fyrir þessum viðureignum en ég væri að ljúga pínulítið ef ég segði ekki frá því að ég er líka drullukvíðinn svona miðað við meiðsli , leikbönn , ólöglegir ástand á hópnum okkar . Ég öfunda ekki Benites fyrir þennan leik !!! Ekkert mál Daði , ég sé sjálfur núna að SoccerNet.com voru bara með tölfræði frá vitlausu tímabili uppi . Engu að síður þá eru þessir þrír framherjar búnir að skora 22 mörk til samans , sem er nokkurn veginn jafn mikið og Baros , Mellor , Pongolle , Cissé og Morientes eru búnir að skora fyrir okkur ( 27 mörk til samans minnir mig ) , þannig að það er ljóst að þeir eru stórhættulegir . Fyrirgefðu , “ Kallinn ” , en já þetta var leiðindakomment og stælar . Fyrir það fyrsta , þá er lágmark að gagnrýna þetta undir nafni . Kristján skrifaði 1000 orða pistil um Leverkusen og það eina , sem þú hefur fram að færa er að gagnrýna pistilinn og gera lítið úr skrifunum útaf einni villu , sem þú gerir þegar þú segir : * ” Lagmark ad vera med svona stadreyndir a hreinu . ” * Af hverju er það lágmark ? Getur þú gert þá kröfu að skrif á þessari síðu , sem er gerð án nokkurrar gróðavonar og án nokkurs kostnaðar fyrir þig , séu 100% gallalaus ? Er það lágmarkið ? Einsog ég hef sagt áður , það er ekkert mál að benda á villur og gagnrýna skrif okkar . En í Guðanna bænum gera það á uppbyggilegan hátt og undir eigin nafni . Það er * lágmark * . Það sem mér finnst verst er það að þessi leiðindamórall í einum ummælanda hefur gjörsamlega stolið senunni og skyggt á það sem þessi grein fjallaði upphaflega um : andstæðinga okkar á þriðjudaginn . Ég var einfaldlega að leggja áherslu á það að Leverkusen er fyrst og fremst frábært sóknarlið sem skartar þremur frábærum framherjum sem við þurfum að stöðva á þriðjudag . En nei … það skiptir meira máli að finna eina eða tvær staðreyndavillur í textanum mínum , og síðan vera með hálfvitaskap og egómaníu yfir því að hafa “ böstað mig í tollinum ” , eins og sagt er . Ef ég fengi borgað fyrir þessar greinar á þessari síðu þætti mér lítið mál að fletta hverju einasta atriði upp . Þá myndi ég líka skila inn heimildaskrá fyrir hverja einustu grein sem ég skrifaði . Eeennn … þar sem öll þessi vinna okkar Einars er unnin launalaust og er öllum frjáls , þá fletti ég upp hlutum eins og t.d. hversu mörg mörk Berbatov er búinn að skora í vetur , en skrifa síðan upp gengi liðsins í Meistaradeildinni í vetur eftir minni ( sem er nokkuð nærri lagi , en ekki óskeikult eins og komið hefur bersýnilega í ljós ) . Mér bara gremst þegar ‘ fólk ’ ( í eintölu í þessu tilfelli ) kýs að láta hið raunverulega ‘ point ’ í greininni lönd og leið og þess í stað einbeita sér að því að reyna að leiðrétta mig sem oftast , eins og það geri þetta ‘ fólk ’ ( aftur í eintölu ) að eitthvað betri manneskjum . Sorglegt . En ég legg til að við leggjum þessa umræðu til hliðar hér og nú – og ég vill vinsamlegast biðja ‘ Kallinn ’ að sleppa því að kommenta á upphitunina mína fyrir þriðjudagsleikinn , sem kemur inn hér á morgun . Ég er ekki viss um að ég þori aðra niðurlægingu svo stuttu eftir þá fyrstu … : rolleyes : Matti 78 – eins og ég sagði í pistlinum , þá hef ég því miður ekki séð Leverkusen spila mikið í vetur þar sem Ríkissjónvarpið er hætt með þýska boltann . En tölfræðin bendir til þess að þeir skori helling af mörkum , svo unnu þeir 4 - 2 á útivelli um helgina … : confused :